Pavlova prva poslanica Solunjanima (Šarić)/Glava 3.
1 Zato ne mogosmo više podnositi i nađosmo za dobro ostati u Ateni; 

2 I poslasmo Timoteja, brata svojega i slugu Božjega u evanđelju Kristovu, da vas utvrdi i ohrabri za vjeru vašu, 

3 Da se nitko ne popusti u ovim nevoljama; jer sami znate, da smo za to određeni. 

4 Jer i kad smo bili kod vas, rekli smo vam unaprijed, da ćemo podnositi nevolje, a to se je i dogodilo, kako znate. 

5 Zato i ja, jer nijesam mogao više podnositi, poslah, da upoznam vjeru vašu, da vas nije kako zaveo u napast napastnik, i da uzalud ne bude trud naš. 

6 A sad, kad dođe Timotej k nama od vas i javi nam vašu vjeru i ljubav, i da imate dobar spomen o nama svagda, želeći nas vidjeti, kao i mi vas, 

7 Zato se utješismo, braćo, zbog vas u svoj bijedi i nevolji svojoj vašom vjerom, 

8 Jer sad živimo, kad vi stojite u Gospodinu. 

9 Jer kakvu zahvalu možemo uzvratiti Bogu za vas, za svu radost, kojom se radujemo zbog vas pred Bogom svojim? 

10 Noć i dan molimo se najgorljivije, da vidimo lice vaše i da ispunimo nedostatak vjere vaše. 

11 A sam Bog, i Otac naš, i Gospodin naš Isus Krist neka upravi put naš k vama! 

12 A vas Gospodin neka umnoži, i neka imate izobilnu ljubav jedan k drugome, i k svima, kao i mi k vama, 

13 Da bi se utvrdila srca, vaša bez prijekora u svetosti, pred Bogom i Ocem našim, kad dođe Gospodin naš Isus Krist sa svima svetima svojim, Amen. 

Pavlova prva poslanica Solunjanima (Šarić)